Ehdotus neuvoston päätökseksi Koillis-Atlantin merellisen ympäristön suojelusta tehtyyn yleissopimukseen lisätyn merialueen ekosysteemien ja biologisen monimuotoisuuden suojelua ja säilyttämistä koskevan uuden liitteen V, vastaavan lisäyksen 3 ja sopimuksen tiettyjen uudessa liitteessä käytettyjen käsitteiden merkityksestä hyväksymisestä yhteisön puolesta /* KOM/99/0190 lopull. - CNS 99/0095 */



Virallinen lehti nro C 158 , 04/06/1999 s. 0001



Ehdotus neuvoston päätökseksi Koillis-Atlantin merellisen ympäristön suojelusta tehtyyn yleissopimukseen lisätyn merialueen ekosysteemien ja biologisen monimuotoisuuden suojelua ja säilyttämistä koskevan uuden liitteen V, vastaavan lisäyksen 3 ja sopimuksen tiettyjen uudessa liitteessä käytettyjen käsitteiden merkityksestä hyväksymisestä yhteisön puolesta (1999/C 158/01) (ETA:n kannalta merkityksellinen teksti) KOM(1999) 190 lopull. - 99/0095 (CNS) (Komission esittämä 26 päivänä huhtikuuta 1999) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 r artiklan 4 kohdan ja 228 artiklan 2 kohdan ensimmäisen lauseen sekä 228 artiklan 3 kohdan ensimmäisen alakohdan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että 1) yhteisö on Koillis-Atlantin merellisen ympäristön suojelusta tehdyn yleissopimuksen (OSPAR-yleissopimus) sopimuspuoli 7 päivänä lokakuuta 1997 tehdyn neuvoston päätöksen 98/249/EY(1) nojalla, 2) tällä 25 päivänä maaliskuuta 1998 voimaan tulleella yleissopimuksella pyritään ehkäisemään ja estämään pilaantumista sekä suojelemaan merialuetta ihmistoiminnan haittavaikutuksilta, 3) OSPAR-yleissopimuksen toimeenpaneva elin (OSPAR-komissio) voi tehdä muutoksia yleissopimukseen, mukaan luettuna uusien liitteiden ja lisäysten lisääminen yleissopimukseen, ja se on hyväksynyt merialueen ekosysteemien ja biologisen monimuotoisuuden suojelua ja säilyttämistä koskevan uuden liitteen V, vastaavan lisäyksen 3 ja sopimuksen tiettyjen uudessa liitteessä käytettyjen käsitteiden merkityksestä, joita näitä kutsutaan jäljempänä yhteisellä nimellä "liite V", 4) ympäristön laadun säilyttäminen, suojelu ja parantaminen, mukaan luettuna luontotyyppien sekä luonnonvaraisen eläimistön ja kasviston sekä biologisen monimuotoisuuden suojelu, on yleisen edun kannalta olennainen tavoite, johon yhteisö pyrkii perustamissopimuksen 130 r artiklan määräysten mukaisesti, ja että OSPAR-yleissopimuksen uusi liite V voi edistää tämän tavoitteen saavuttamista, 5) yhteisö on toteuttanut toimenpiteitä liitteen V soveltamisalaan kuuluvalla alalla ja että sen on tehtävä kansainvälisiä sitoumuksia tällä alalla, 6) liitteen V tavoitteet täydentävät luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(2) ja luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(3) tavoitteita; näissä direktiiveissä säädetään jo luontotyyppien sekä lajien suojelun yhteisön kehyksistä niiden maantieteelliseen soveltamisalaan kuuluvalla alueella; liitteen V hyväksyminen yhteisön puolesta ei vaikuta näiden direktiivien täytäntöönpanoon, 7) komissio on osallistunut liitteestä V käytyihin neuvotteluihin Koillis-Atlantin merellisen ympäristön suojelusta tehtyyn yleissopimukseen liittyvistä neuvotteluohjeista annettujen neuvoston päätelmien mukaisesti, ja 8) yhteisön olisi hyväksyttävä tämä päätös, ON PÄÄTTÄNYT SEURAAVAA: Ainoa artikla 1. Hyväksytään Koillis-Atlantin merellisen ympäristön suojelusta tehdyn yleissopimuksen liite V (mukaan luettuna vastaava lisäys 3 sekä sopimus tiettyjen liitteessä käytettyjen ilmausten merkityksestä) yhteisön puolesta. Edellä mainittu liite V on tämän päätöksen liitteenä. 2. Valtuutetaan komissio ilmoittamaan hyväksymisestä OSPAR-komissiolle. Tehty ... Neuvoston puolesta ... Puheenjohtaja (1) EYVL L 104, 3.4.1998, s. 1. (2) EYVL L 103, 25.4.1979, s. 1. (3) EYVL L 206, 22.7.1992, s. 7. MERIALUEEN EKOSYSTEEMIEN JA BIOLOGISEN MONIMUOTOISUUDEN SUOJELU JA SÄILYTTÄMINEN KOILLIS-ATLANTIN MERELLISEN YMPÄRISTÖN SUOJELUSTA TEHDYN YLEISSOPIMUKSEN SOPIMUSPUOLET PALAUTTAVAT MIELIIN 21-22 päivänä syyskuuta 1992 pidetyn Oslon ja Pariisin komissioiden ministerikokouksen loppujulistuksen sisältämän myönteisen suhtautumisen mahdollisuuteen käsitellä OSPAR 1992 -yleissopimuksessa muitakin merellisen ympäristön suojeluun liittyviä asioita kuin pilaantumisen ehkäiseminen ja estäminen ja mahdollisuuteen ryhtyä kaikkiin tarvittaviin toimiin näissä asioissa hyväksymällä tulevaisuudessa uusia liitteitä yleissopimukseen; PALAUTTAVAT MIELIIN OSPAR 1992 -yleissopimuksen johdannon; PALAUTTAVAT MIELIIN mainitun yleissopimuksen 16 ja 18 artiklan, jotka määräävät yleissopimukseen tehtävien uusien liitteiden ja lisäysten esittämistä, hyväksymistä ja voimaantuloa koskevista menettelytavoista; PALAUTTAVAT MIELIIN Yhdistyneiden Kansakuntien merioikeusyleissopimuksen, erityisesti merenkulkuun ja luonnonvarojen hyödyntämiseen liittyvät määräykset; PALAUTTAVAT MIELIIN muiden maailmanlaajuisten ja alueellisten sopimusten määräykset, jotka koskevat meriekosysteemien ja biologisen monimuotoisuuden suojelua ja säilyttämistä; PALAUTTAVAT MIELIIN eri foorumeissa meren eliölajien ja niiden elinympäristöjen suojelemiseksi tehtävän työn koordinoinnin ja yhteensovittamisen tärkeyden; PALAUTTAVAT MIELIIN ne merkittävät erot, joita on: i) merialueen ekologisissa oloissa; ii) näihin oloihin vaikuttavan ihmistoiminnan seurauksissa; OSPAR 1992 -yleissopimuksen kattamilla alueilla ja osa-alueilla; PALAUTTAVAT MIELIIN sen tosiasian, että eräät sopimuspuolet eivät ole merialueen rantavaltioita; HYVÄKSYVÄT YLEISSOPIMUKSEN LIITTEEN V JA LISÄYKSEN 3 JA PÄÄTTÄVÄT EDELLEEN, ETTÄ: a) tämän uuden liitteen mukaisissa ohjelmissa tai toimissa vältetään päällekkäisyyttä sellaisen toiminnan kanssa, josta jo määrätään muissa kansainvälisissä sopimuksissa ja joka jo on muiden kansainvälisten järjestöjen sopimien asianmukaisten toimenpiteiden kohteena; ja b) ennen kuin ohjelma tai toimi hyväksytään tämän uuden liitteen nojalla, harkitaan, voitaisiinko toimintaan ryhtyä soveliaammin jonkin muun kansainvälisen sopimuksen tai järjestelyn mukaisesti. LIITE V Merialueen ekosysteemien ja biologisen monimuotoisuuden suojelu ja säilyttäminen 1 artikla Tässä liitteessä ja lisäyksessä 3 määritelmät "biologinen monimuotoisuus", "ekosysteemi" ja "elinympäristö" tarkoittavat samaa kuin 5 päivänä kesäkuuta 1992 tehdyssä biologista monimuotoisuutta koskevassa yleissopimuksessa. 2 artikla Täyttäessään yleissopimuksen mukaiset velvoitteensa ryhtyä yksin tai yhdessä tarpeellisiin toimenpiteisiin merialueen suojelemiseksi ihmistoiminnan haittavaikutuksilta, jotta ihmisten terveyttä voidaan suojella ja meriekosysteemejä säilyttää sekä, milloin mahdollista, palauttaa entiseen tilaansa niitä merialueita, joihin on kohdistunut haittavaikutuksia, ja täyttäessään 5 päivänä kesäkuuta 1992 tehdyn biologista monimuotoisuutta koskevan yleissopimuksen mukaiset velvoitteensa kehittää strategioita, suunnitelmia tai ohjelmia biologisen monimuotoisuuden säilyttämistä ja kestävää käyttöä varten, sopimuspuolet: a) ryhtyvät tarpeellisiin toimenpiteisiin merialueen ekosysteemien ja biologisen monimuotoisuuden suojelemiseksi ja säilyttämiseksi ja, milloin mahdollista, niiden merialueiden palauttamiseksi entiseen tilaansa, joihin on kohdistunut haittavaikutuksia; ja b) toimivat yhteistyössä hyväksymällä ohjelmia ja toimia edellä mainittua tarkoitusta varten 3 lisäyksen mukaisten kriteerien soveltamisen avulla määritellyn ihmistoiminnan valvomiseksi. 3 artikla 1. Tämän liitteen soveltamistarkoituksessa komission tehtävänä on muun muassa: a) laatia ohjelmia ja toimia lisäyksen 3 mukaisten kriteerien soveltamisen avulla määritetyn ihmistoiminnan valvomiseksi; b) näin toimiessaan: i) kerätä ja tarkastella tietoja tällaisesta ihmistoiminnasta ja sen vaikutuksista ekosysteemeihin ja biologiseen monimuotoisuuteen; ii) kehittää kansainvälisen oikeuden mukaisia keinoja, tiettyihin alueisiin tai paikkoihin taikka tiettyihin lajeihin tai elinympäristöihin liittyvien suojelu-, säilytys-, ennallistamis- ja varotoimien alulle panemiseksi; iii) harkita tämän liitteen 4 artiklan määräykset huomioon ottaen kansallisiin strategioihin ja ohjeisiin liittyviä näkökohtia, jotka koskevat merialueen biologisen monimuotoisuuden osatekijöiden kestävää käyttämistä, koska niillä on vaikutusta tämän merialueen alueisiin ja osa-alueisiin; iv) tähdätä yhdennetyn ekosysteemien lähestymistavan käyttämiseen tämän liitteen 4 artiklan määräykset huomioon ottaen; c) näin toimiessaan myös ottaa huomioon sopimuspuolten hyväksymät ohjelmat ja toimet niiden suvereniteetin tai lainkäyttövallan alaisten vesialueiden ekosysteemien suojelemiseksi ja säilyttämiseksi. 2. Tällaisia ohjelmia ja toimia hyväksyttäessä tulee asianmukaisesti harkita, tulisiko jonkin tietyn ohjelman tai toimen kohdistua koko merialueeseen vai ainoastaan sen tiettyyn osaan. 4 artikla 1. Yleissopimuksen viimeistä edellinen johdantokappale huomioon ottaen mitään kalastusta käsittelevää kysymystä koskevia ohjelmia tai toimia ei hyväksytä tämän liitteen nojalla. Kuitenkin silloin, kun komissio katsoo, että tällaiseen kysymykseen liittyvä toiminta on toivottavaa, se kiinnittää toimivaltaisen viranomaisen tai kansainvälisen toimielimen huomion tähän kysymykseen. Silloin, kun komission toimivaltaan kuuluva toiminta on toivottavaa näiden viranomaisten tai toimielinten toiminnan täydentämiseksi tai tukemiseksi, komissio pyrkii toimimaan yhteistyössä niiden kanssa. 2. Kun komissio katsoo, että tämän liitteen mukainen toiminta on toivottavaa merikuljetuksia koskevan kysymyksen osalta, se kiinnittää Kansainvälisen merenkulkujärjestön huomion tähän kysymykseen. Ne sopimuspuolet, jotka ovat Kansainvälisen merenkulkujärjestön jäseniä, pyrkivät toimimaan yhteistyössä tässä järjestössä, jotta saavutettaisiin asianmukainen vastaus, mukaan lukien asiaankuuluvissa tapauksissa tämän järjestön suostumus alueelliseen tai paikalliseen toimintaan, huomioiden kaikki tämän järjestön kehittämät ohjeet, jotka koskevat erityisalueiden perustamista, erityisen herkkien alueiden tunnistamista tai muita seikkoja. Lisäys 3 Kriteerit ihmistoiminnan määrittämiseksi liitteen V soveltamista varten 1. Käytettävät kriteerit, huomioiden alueelliset erot, ihmistoiminnan määrittämiseksi liitteen V soveltamista varten ovat: a) tarkasteltavan ihmistoiminnan laajuus, voimakkuus ja kesto; b) ihmistoiminnan todelliset ja mahdolliset haittavaikutukset tietyille lajeille, yhteisöille ja elinympäristöille; c) ihmistoiminnan todelliset ja mahdolliset haittavaikutukset tietyille ekologisille prosesseille; d) näiden vaikutusten peruuttamattomuus tai pysyvyys. 2. Nämä perusteet eivät ole välttämättä tyhjentäviä tai yhtä tärkeitä tarkasteltaessa jotain tiettyä toimintaa. OSPAR-sopimus vuoden 1992 OSPAR-yleissopimukseen lisätyssä tiettyjen merialueen ekosysteemien ja biologisen monimuotoisuuden suojelua ja säilyttämistä koskevassa liitteessä V käytettyjen käsitteiden merkityksestä OSPAR sopi, että vuoden 1992 OSPAR-yleissopimukseen lisätyssä merialueen ekosysteemien ja biologisen monimuotoisuuden suojelua ja säilyttämistä koskevassa liitteessä V olevat viittaukset "kalastusta käsitteleviin kysymyksiin" ovat viittauksia kysymyksiin, joiden osalta voidaan ryhtyä toimenpiteisiin seuraavien välineiden nojalla: a) Euroopan yhteisön yhteinen kalastuspolitiikka, b) niiden sopimuspuolten, jotka eivät ole Euroopan unionin jäsenvaltioita, vastaava lainsäädäntö, tai c) Färsaarten, Grönlannin, Kanaalisaarten ja Mansaaren vastaava voimassa oleva lainsäädäntö, ja d) Koillis-Atlantin kalastuskomissio ja Pohjois-Atlantin lohikomissio, olipa tällaisiin toimenpiteisiin ryhdytty tai ei. Epäselvyyksien välttämiseksi sovittiin myös, että OSPAR-yleissopimuksen puitteissa kalastus sisältää merinisäkkäiden hoidon.